Kritikken kommer på trods af, at regeringen har fået gennemført 76 stramninger på udlændingeområdet.

Kort før folketingsåret rinder ud på onsdag den 30. maj med afslutningsdebatten i Folketinget, kritiserer Dansk Folkeparti nu med formand Kristian Thulesen Dahl i spidsen statsminister Lars Løkke Rasmussen (V) for ikke at leve op til sine tidligere løfter om forhandlinger af et såkaldt "paradigmeskifte" i udlændingepolitikken dette forår.

Det skriver Jyllands-Posten.

- Jeg synes, at der er gået for lang tid. Jeg efterlyser, at statsministeren kommer tilbage til sagen og kommer tilbage til det, han selv formulerede og lovede i januar måned, siger Kristian Thulesen Dahl og fortsætter:

- Jeg glæder mig over, at statsministeren selv dengang brugte ordet paradigmeskifte. Han brugte selv meget tid på at forklare at midlertidighed skulle være midlertidighed. Og det er vigtigt, at man ikke bare siger en masse ting, men at de også bliver til realiteter, lyder det fra Thulesen Dahl.

Se så at komme ind i kampen - der skal der leveres på udlændingeområdet Martin Henriksen, formand for udlændinge- og integrationsudvalget, Dansk Folkeparti

Et paradigmeskift

Det var Lars Løkke Rasmussen selv, der lancerede begrebet "paradigmeskifte" i udlændingepolitikken i december 2017, efter Dansk Folkeparti havde krævet grundlæggende ændringer af dansk udlændingepolitik for at gå med i en ambitiøs skatteaftale under finanslovsforhandlingerne.

Paradigmeskiftet skulle sikre, at flere flygtning, der havde fået tildelt midlertidigt ophold i Danmark, i langt højere grad ville vende retur til deres respektive hjemlande, så snart det var muligt.

- Jeg se på, om vi kan lave et paradigmeskifte for de personer, som er midlertidigt beskyttet i Danmark, udtalte Lars Løkke Rasmussen i december.

Et synspunkt som Kristian Thulesen Dahl og Dansk Folkeparti er meget enige i, men som partiet altså nu anklager statsministeren for ikke at have gjort nok ved i løbet af foråret under de politiske forhandlinger på Christiansborg.

76 stramninger

Anklagerne fra Dansk Folkeparti kommer på trods af, at regeringen har gennemført 76 stramninger på udlændingeområdet, som alle er listet på udlændinge- og integrationsministeriets hjemmeside.

Men det er ikke nok ifølge Martin Henriksen, der er formand for udlændinge- og integrationsudvalget for Dansk Folkeparti.

Det siger han til TV 2.

- Hvis Lars Løkke Rasmussen virkelig mener et paradigmeskifte i udlændingedebatten, så lad os sætte os ned og blive enige om, hvordan det skal gøres i praksis, siger Martin Henriksen.

Dansk Folkeparti kritiserer statsministeren for ikke at levere nok på udlændingeområdet Video: Hans-Henrik Busk Stie

DF: - Kom ind i kampen

Han mener, at regeringen og Dansk Folkeparti grundlæggende er enige om, at når flygtninge har mulighed for at vende tilbage til deres respektive hjemlande, så skal de sendes ud af landet, i stedet for at de fortsætter med at være i Danmark og på et tidspunkt bliver danske statsborgere.

Men Martin Henriksen understreger samtidig, at man fra Dansk Folkepartis side er kommet i tvivl om, hvad både stats- og integrationsministeren vil på flygtningeområdet.

- Nu siger vi, ”se så at komme ind i kampen”, for der skal der leveres på udlændingeområdet, mener Martin Henriksen.

Skal levere varen

Der var 229 asyansøgere i Danmark i april måned, hvilket er det færreste antal i mange år. Til sammenligning var der omkring 3500 asylansøgere i april 2017.

Og udviklingen glæder formand for udlændinge- og integrationsudvalget i Dansk Folkeparti.

- Det er sket noget på udlændingeområdet, siden Dansk Folkeparti blev regeringens støtteparti i 2015, hvilket er glædeligt, siger Martin Henriksen og fortsætter:

- Men pointen er, at selvom antallet af asylansøgere er faldet, så er det stadig for højt. I årtier er der kommet flygtninge til Danmark, og mange ender med at blive her. Så langt flere flygtninge skal sendes tilbage deres respektive hjemlande, lige så snart der er mulighed for det.

- Lars Løkke Rasmussen er enig med Dansk Folkeparti, men nu må han levere varen, lyder det fra Martin Henriksen.